Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 220/13/7701	Bardejov, 4.6.2013
EEČ : 2-54-65-2013

U Z N E S E N I E

Trestná vec:	obvinený XXXXX 
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Bardejov
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 01.04.2013 v čase okolo 00.10 hod. doma na adrese XXXXX, ul. XXXXX okr. XXXXX v rodinnom dome, ktorého majiteľom je jeho otec XXXXX, nar. XXXXX, trvale bytom XXXXX, ul. XXXXX okr. XXXXX porozbíjal zariadenie domu, a to sklenené výplne na vchodových dverách do domu, na troch oknách a dverách na terasu, na  dverách do detskej izby, dvere do komory, ďalej strhol zo steny v obývacej izbe skrinku, následkom čoho s a rozbili v nej uložené poháre a v kuchyni prevrátil stôl, pritom sa porezal a krvou postriekal podlahu v hale, obývačke a v kuchyni, čím takto pre XXXXX poškodením spôsobil škodu vo výške 500,-€

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením povereného príslušníka PZ, Obvodného oddelenia PZ v Bardejove zo dňa 01.04.2013 sp. zn. ORP-XXXXX bolo vznesené obvinenie XXXXX pre prečin poškodzovania cudzej veci podľa § 245 ods. 1 Trestného zákona pre skutok, ktorý je uvedený vo výrokovej časti tohto uznesenia. 

	Vykonaným dokazovaním výsluchom svedkov a listinnými dôkazmi najmä vykonaným znaleckým dokazovaním bolo preukázané, že obvinený XXXXX nebol v čase činu pre nepríčetnosť trestne zodpovedný.

Vykonaným znaleckým dokazovaním o duševnom stave obvineného súdnymi znalcami v odbore zdravotníctvo a farmácia, odvetvie psychiatria bolo preukázané, že obvinený XXXXX trpí závažnou psychickou chorobou, organickou psychotickou poruchou, organickou poruchou osobnosti a epilepsiou. Obvinený XXXXX mal v dôsledku svojej choroby vymiznuté rozpoznávacie a ovládacie schopnosti a v čase predmetného činu nedokázal rozpoznať nebezpečenstvo svojho konania pre spoločnosť a taktiež nedokázal svoje konanie ovládať. Obvinený nechápe zmysel trestného konania, nakoľko u obvineného sa jedná o závažnú psychickú poruchu. Podľa znalcov pobyt obvineného na slobode z psychiatrického hľadiska je nebezpečný pre spoločnosť. Znalci odporúčajú nariadenie ochrannej liečby psychiatrickej ústavnou formou. 

Vzhľadom k tomu, že otázka nepríčetnosti je právnou otázkou, jej existenciu bolo nevyhnutné vyvodzovať nielen zo záverov znaleckých skúmaní z odvetvia psychiatrie, ale v kontexte ostatných doposiaľ zistených skutočnosti, hodnotiac ich podľa  svojho vnútorného presvedčenia, založeného na starostlivom uvážení, jednotlivo i v ich súhrne.

V danom prípade vypočutí svedkovia - poškodení XXXXX a XXXXX zhodne vypovedali, že obvinený bol päťkrát liečený a hospitalizovaný na psychiatrii v Bardejove a v Prešove. Napriek tomu keď príde domov rozbíja veci. Vzhľadom k psychickým problémom sa nikde nemohol zamestnať. Keď niekde začal robiť tak hneď ho prepustili, lebo bol s ním problém. V súčasnosti nemá žiadnych kamarátov a aj brat pre jeho správanie sa  odsťahoval bývať k babke.

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
 
Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	V danej veci teda bolo preukázané, že obvinený XXXXX nebol v čase činu pre nepríčetnosť trestne zodpovedný. Vzhľadom k uvedenému bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Jevčák
prokurátor